b'\n_START_ARTICLE_\nRoland Garros\n_START_SECTION_\nCivilno \xc5\xbeivljenje\n_START_PARAGRAPH_\n\xc5\xa0tudiral je na elitni poslovni \xc5\xa1oli HEC v Parizu. Z letalstvom se je za\xc4\x8del ukvarjati leta 1909 in je tedaj letel s Santos-Dumontovim letalom Demoiselle, ki je dobro letelo le z lahkim pilotom._NEWLINE_Leta 1910 je Garros vstopil v letalsko \xc5\xa1olo in s tem se je za\xc4\x8dela pot enega najbolj znanih letalcev v zgodovini. \xc5\xbde naslednje leto je nastopil kot drugi pilot Bl\xc3\xa9riotovega mo\xc5\xa1tva na 1406\xc2\xa0km dolgi letalski dirki Pariz-Madrid. Toda tekma se je za\xc4\x8dela 21. maja 1911 s katastrofo - eno letalo je strmoglavilo in ubilo francoskega ministra za vojsko M. Berteauxa, hudo ranjen pa je bil tudi predsednik vlade Monis. Tudi Garros je med tekmo moral zasilno pristati, isto tudi na naslednji tekmi Pariz-Rim-Torino, kjer je zelo razbil dve letali, a sta si z Jeanom Conneaujem razdelila prvo nagrado._NEWLINE_Istega leta (1911) je postavil tudi svetovni vi\xc5\xa1inski rekord, ko je dosegel vi\xc5\xa1ino 3.909 m z bl\xc3\xa9riotom XI; nato je popravil na 4.112 in leta 1913 v Tunisu na 5.609 m; istega leta je preletel Sredozemsko morje od Saint-Raphaela (Francija) do Bizerte (Tunizija). Za 700\xc2\xa0km je potreboval 7 ur in 53 minut.\n_START_SECTION_\nVojni \xc4\x8das\n_START_PARAGRAPH_\nKo se je za\xc4\x8dela prva svetovna vojna, je bil Garros razo\xc4\x8daran nad slabo oboro\xc5\xbeitvijo letal (takrat so bili piloti oboro\xc5\xbeeni z navadnimi pi\xc5\xa1tolami, pu\xc5\xa1kami in ro\xc4\x8dnimi bombami, ki pa niso bile u\xc4\x8dinkovite za letalsko bojevanje), zato si je zamislil in sam vgradil (mnogi znanstveniki niso na\xc5\xa1li prave re\xc5\xa1itve) strojnico Hotckiss, tako, da je streljala skozi polje vrte\xc4\x8dega se vijaka. Da bi prepre\xc4\x8dil odboj metkov nazaj proti sebi, je na zadnje dele vijaka pritrdil jeklene plo\xc5\xa1\xc4\x8de, ki so odbijale krogle naprej, v smer letenja._NEWLINE_S tem svojim izumom je 1. aprila 1915 vzletel in sestrelil nem\xc5\xa1ko izvidni\xc5\xa1ko letalo albatros BII in tako dosegel svojo prvo zmago. V naslednjih dveh tednih je dosegel \xc5\xa1e 2 zmagi in dobil naziv letalskega asa. Toda 19. aprila je bil sestreljen in zasilno je pristal na nem\xc5\xa1ki strani._NEWLINE_Ostanke letala so skrbno prepeljali v poveljstvo, kjer jih je preu\xc4\x8dil Anthony Fokker, ki mu je ogled naprave omogo\xc4\x8dil nadaljnji razvoj sinhronizacijskega sistema za strojnico._NEWLINE_Leta 1918 je uspel pobegniti, toda v treh letih, kar je bil v ujetni\xc5\xa1tvu, se je veliko spremenilo, zato so ga poslali na osve\xc5\xbeitveni te\xc4\x8daj. Ko ga je kon\xc4\x8dal, se je vrnil na fronto, kjer je do\xc4\x8dakal svojo smrt 5. oktobra 1918, en dan pred svojim 30. rojstnim dnevom in 5 tednov pred koncem vojne.'